**Homilija Kryžių kalne**

[2015 m. liepos 26 d.](https://www.facebook.com/notes/sigitas-tamkevi%C4%8Dius/homilija-kry%C5%BEi%C5%B3-kalne/398774180326221)

**Kryžių kalnas**

                       Kryžių gerbia milijardai žmonių pasaulyje. Kryžius yra įspūdingas ir labai stiprus ženklas, neleidžiantis abejingai praeiti pro šalį. Kryžių kalnas, ant kurio stovi tūkstančiai kryžių ir kryželių, dar stipriau veikia mūsų protą ir širdį, nes čia už kiekvieno pastatyto kryžiaus slypi konkretaus žmogaus gyvenimo reikšmingi faktai. Kai sovietai su buldozeriais nušlavė Kryžių kalną ir panašiai norėjo jį nušluoti iš lietuvių sąmonės, tai neatnešė lauktų vaisių. Žmonės naktimis, net rizikuodami susilaukti didelių nemalonumų, nešė ir statė kryžius, melsdamiesi, kad greičiau pasibaigtų tironija. Būtų įdomi knyga, jei kas surinktų istorijas, dėl ko buvo pastatyti šie kryžiai.

                      Neseniai vienas anglų dienraštis Kryžių kalną priskyrė prie šiurpiausių pasaulio vietų, kur niekas neišdrįstų praleisti naktį. Gaila, kad straipsnio autorius negirdėjo, kad čia daugelis kryžių kaip tik buvo pastatyti naktimis. Šiurpiausia yra ten, kur nėra Dievo.

                      Teprakalbina mus, susirinkusius prie Kryžių kalno, Mišiose girdėtas Dievo žodis. Skaičių knyga pasakoja apie žmones keliaujančius į laisvę, bet pavargusius ir nusivylusius. Jų kelionės kryžius buvo labai sunkus ir jie priekaištavo Mozei, kad galėjo numirti ir Egipte, kam reikėjo juos išvesti į tyrus, kur nėra vandens, o valgis kelia šleikštulį (plg. Sk 21, 4-9).

                      Kaip šiuo atveju neprisiminus ir dabarties gyvenimu nusivylusius žmones, kuriems atrodo, kad laisvė jiems nieko gero neatnešė. Dabarties gyvenimas jiems yra kaip tas prėskas valgis dykumoje.

                      Tik gyvačių geliami izraeliečiai susivokė, jog buvo nedėkingi Dievui už ištrūkimą iš vergovės ir prašė Mozę užtarti juos prieš Dievą. Tuomet Mozė ant vėliavos koto iškėlė varinę gyvatę, į kurią pažvelgę įgeltieji likdavo gyvi (Sk 21, 9).

                      Jėzus, priminęs Nikodemui šį pasakojimą apie keliaujančią ir maištaujančią tautą dykumoje, pranašiškai paskelbė, kad „kaip Mozė dykumoje iškėlė žaltį, taip turi būti iškeltas ir Žmogaus Sūnus, kad kiekvienas, kuris jį tiki, turėtų amžinąjį gyvenimą“ (Jn 3,14). Jėzus tvirtino, kad Dievas labai myli žmones ir nori, kad nė vienas nepražūtų. „Dievas taip pamilo pasaulį, jog atidavė savo vienatinį Sūnų, kad kiekvienas, kuris jį tiki, nepražūtų, bet turėtų amžinąjį gyvenimą“ (Jn 3,16).

                     Apaštalas Paulius paaiškina, ką dėl mūsų padarė Jėzus: „Jis apiplėšė pats save, prisiimdamas tarno išvaizdą ir tapdamas panašus į žmones; jis nusižemino, tapdamas klusnus iki mirties, iki kryžiaus mirties“ (Fil 27-8). Už tai „Dievas jį išaukštino <...>, kad Jėzaus vardui priklauptų kiekvienas kelis danguje, žemėje ir po žeme ir kiekvienos lūpos Dievo Tėvo šlovei išpažintų: „Jėzus Kristus yra Viešpats“.

Mes šiandien susirinkome čia, prie Kryžių kalno nusilenkti mus pamilusiam ir už mus savo gyvybę ant kryžiaus paaukojusiam mūsų Viešpačiui.

                     Kryžių kalnas – tai Lietuvos žmonių tikėjimo kalnas. Be tikėjimo čia neatsirado nė vieno net mažiausio kryželio, nebent vienas kitas žmogus būtų palikęs kryželį mąstydamas, jei jis nepadės, tai, tikriausiai, ir nepakenks. Dauguma žmonių, čia stačiusių kryžius, turėjo gilų tikėjimą ir savo gyvenimą buvo patikėję Dievui, todėl, statydami kryžių, dėkojo Dievui, kad Apvaizda pervedė juos per didelius išbandymus ir padėjo pasiekti tikslą

                      Jeigu mes dažniau su tikėjimu ir meile žvelgtume į kryžių, į Nukryžiuotąjį, be jokios abejonės, būtume stipresni pakelti mus laikas nuo laiko užgriūvančias negandas. Būtume ir išmintingesni, nes nelauktume dovanų, bet eitume atsakingos laisvės keliu.

                      Kryžių kalnas – tai Lietuvos žmonių vilties kalnas. Dar daugelis iš mūsų mename, kaip šio kalno kryžiai okupanto buvo negailestingai sunaikinti. Tai buvo padaryta net kelis kartus. Galima buvo sunaikinti medinius, net akmeninius kryžius, paverčiant juos į kelių skaldą, tačiau neįmanoma buvo sunaikinti žmonių širdyse tikėjimą ir viltį. Anuomet stačiusieji naujus kryžius ant nusiaubto kalno turėjo tą tikėjimą ir viltį. Jie tikėjo, kad melas ir prievarta niekuomet netaria paskutinio žodžio,- jis priklauso Dievui. Stačiusieji kryžius tikėjo, kad kada nors prievartos imperija žlugs ir Lietuva bus laisva. Ta viltis buvo perduodama su motinos pienu, su tikybos pirmamoksliu ir su kasdien daromu kryžiaus ženklu.

                      Kryžių kalnas kalba ne apie mirtį, bet gyvenimą. Kryžius yra nesuprantamas, kartais net baisus prietaringam ar netikinčiam žmogui. Mums jis kalba apie prisikėlimą, apie gyvenimą, kurio niekas negali iš mūsų atimti. Tačiau už šį gyvenimą reikia kasdien kovoti drauge su Jėzumi. Jis tik tam liko su mumis Evangelijos puslapiuose, kad nuolat primintų apie laukiantį gyvenimą, jis mus maitina savo Eucharistiniu Kūnu ir Krauju, kad nepavargtume ir nepradėtume ilgėtis Egipto mėsos ir svogūnų.

                      Kryžių kalnas yra Lietuvos žmonių laisvės kalnas. Savo apsilankymo Lietuvoje dešimtmečio proga popiežius Jonas Paulius II taip rašė: „Ar galėčiau nesijaudinti prisimindamas Kryžių kalną? Ši įtaigi vieta Lietuvos krikščionims primena visos tautos ugningą tikėjimo liudijimą, tautos, besiremiančios pagrindiniu Dievo meilės žmonijai simboliu – meile, iki galo apreikšta Jėzaus Kristaus kančia, mirtimi ir prisikėlimu. Tie kryžiai primena mums siaubingus išbandymus, kuriuos teko patirti lietuviams sunkiausiais istorijos laikotarpiais. Būtent tuomet prie Šiaulių stovintys kryžiai tapdavo neišsenkančiu vidinės galios šaltiniu, leidusiu toliau priešintis viliantis geresnės ateities“.

                      Kai kunigas Algirdas Mocius ir daugelis kitų žmonių, ant savo pečių nešė ar vežė kryžius į šį kalną, jų žingsniai vedė į Lietuvos laisvę. Jie savo širdyse, jie Lietuvos širdyje kūreno laisvės ugnį, kuri vieną dieną galingai suliepsnojo, priversdama nelaisvės nešėjus pasitraukti iš Lietuvos su savo tankais ir balistinėmis raketomis.

                      Šiandien už visus ir už viską dėkojame Dievui ir prašome šviesos bei stiprybės nedejuoti, sutinkant sunkumus, bet Dievui padedant statyti tikinčią, mylinčią ir viltimi gyvenančią Lietuvą.

                    Arkivysk. Sig. Tamkevičius